b'\n_START_ARTICLE_\nFrederikke L\xc3\xb8venskiold\n_START_SECTION_\nHolden p\xc3\xa5 Ulefoss\n_START_PARAGRAPH_\nDen 8. august 1812 giftet hun seg i Porsgrund med sin slektning fra L\xc3\xb8venborg, Eggert L\xc3\xb8venskiold. Han hadde etter farens d\xc3\xb8d arvet Holden Jernverk p\xc3\xa5 Ulefoss, der paret tok opphold. Her f\xc3\xb8dte Frederikke flere barn, deriblant den senere ballettkomponist Herman Severin L\xc3\xb8venskiold. De andre var Ove Rammel (d\xc3\xb8d som to\xc3\xa5rig i 1818), Frederikke Juliane Marie (f. 1817) og Marie Charlotte Wilhelmine (f. 1821)._NEWLINE_B\xc3\xa5de Frederikke og Eggert var opptatt av musikk, og i 1817 ga de konsert hos Frederikkes fetter Niels Aall p\xc3\xa5 S\xc3\xb8ndre Brekke i Skien. Eggert var her solist i to hornkonserter, mens Frederikke spilte solostemmen i en Fortepiano Concert. P\xc3\xa5 Holden anskaffet Eggert seg et lite bl\xc3\xa5serensemble som Frederikke komponerte for til s\xc3\xa6rlige leiligheter. I 1825 lyktes det paret \xc3\xa5 f\xc3\xa5 ansatt den tyske komponisten og pianisten Carl Schwencke (1797\xe2\x80\x931870) som klaverl\xc3\xa6rer for s\xc3\xb8nnen Herman, og som l\xc3\xa6rer i musikkteori for dem selv.\n_START_SECTION_\nKulhus p\xc3\xa5 Sj\xc3\xa6lland\n_START_PARAGRAPH_\nGrunnet \xc3\xb8konomiske problemer forlot familien L\xc3\xb8venskiold i 1828 Telemark for \xc3\xa5 bosette seg p\xc3\xa5 Kulhus i n\xc3\xa6rheten av Lyngby p\xc3\xa5 Sj\xc3\xa6lland. Interessen for musikk og s\xc3\xb8nnens studier brakte ekteparet i kontakt med flere av samtidens musikalske frontfigurer. Frederikke fortsatte med \xc3\xa5 komponere til s\xc3\xa6rlige anledninger, som f.eks. til kongelige jakter og f\xc3\xb8dselsdager, og hennes musikk ble ogs\xc3\xa5 fremf\xc3\xb8rt av Livgardens Musikkorps. Etter ektemannens d\xc3\xb8d flyttet hun inn i samme eiendom som sin s\xc3\xb8nn, i Bredegade p\xc3\xa5 Frederiksberg. Som eldre dame fikk hun ogs\xc3\xa5 oppf\xc3\xb8rt musikk i Tivoli. Frederikke var likevel som komponist ikke egentlig ber\xc3\xb8mt i samtiden; hennes noter sirkulerte prim\xc3\xa6rt innenfor kongelige og private kretser. Frederikke L\xc3\xb8venskiold d\xc3\xb8de 91 \xc3\xa5r gammel og ble begravet p\xc3\xa5 familiegravstedet ved N\xc3\xb8rre Jernl\xc3\xb8se kirke ved L\xc3\xb8venborg.'